MONITOR EXTERN Nr. 20

 

1. Lucrările Summit-ului Mondial pentru Dezvoltare Durabilă de la Johannesburg 

 

103 de şefi de state şi guverne şi aproximativ 60.000 de invitaţi au participat în perioada 26 august - 4 septembrie a.c. la Summit-ul Pământului - care a avut, potrivit observatorilor, o ordine de zi ambiţioasă: concretizarea angajamentelor adoptate la reuniunea de la Rio de Janeiro (1992), problema diminuării la jumătate a numărului de săraci până în anul 2015, accesul acestora la apă şi energie, punerea în practică a dezvoltării durabile compatibile cu progresul social mediul înconjurător.

Analiştii politici şi economici au apreciat că summit-ul ONU s-a desfăşurat într-un context economic "dezolant": în ultimii zece ani, sprijinul pentru dezvoltare a scăzut constant; obiectivul fixat la Rio de Janeiro, privind nivelul ajutorului financiar alocat dezvoltării, care ar fi trebuit să ajungă la 0,7% din PIB, este departe de a fi fost atins, (în prezent, această cotă este de 0,33% pentru Uniunea Europeană şi 0,11% pentru Statele Unite, iar ţările membre ale OCDE oferă subvenţii agricole de şase ori mai mari decât sumele oferite prin intermediul fondurilor alocate dezvoltării); cele trei convenţii asupra mediului înconjurător, semnate la Rio de Janeiro, nu se aplică: 

- convenţia privind deşertificarea nu a fost pusă în aplicare din lipsă de mijloace financiare;

- convenţia biodiversităţii, care ar trebui să protejeze varietatea speciilor, nu a împiedicat defrişările pădurilor tropicale în ritm de 1% pe an; 

- convenţia privind climatul este cea mai avansată: protocolul Kyoto (1997) prevede pentru ţările industrializate o reducere cu 5,2% a emisiilor lor poluante, până în 2012. "Este nevoie de micşorarea la jumătate sau la o treime a emisiilor mondiale pentru a stabiliza sistemul climatic", sublinia expertul francez Herve Le Treut, adăugând că "suntem deja condamnaţi la o creştere medie a temperaturii cu 1-2 grade, în 2010".

Summit-ului mondial pentru dezvoltare durabilă de la Johannesburg s-a încheiat cu adoptarea a două documente importante: "Planul de Acţiune" şi "Declaraţia de la Johannesburg asupra Dezvoltării Durabile".

Planul de Acţiune cuprinde, printre altele, acorduri privind: 

- promovarea energiilor neconvenţionale;

- drepturile femeilor;

- accesul la asistenţă medicală, în special în ceea ce priveşte problemele avortului;

- ajutorul financiar oferit ţărilor din sud de către guvernele din nord; 

- desfiinţarea subvenţiilor agricole europene şi americane.

Acordul privind energia prevede "creşterea substanţială şi urgentă a folosirii surselor de energie neconvenţională în consumul mondial", dar nu stabileşte procentaje sau termene scadente. Reprezentanţii statelor membre ale Uniunii Europene au dorit ca în planul de acţiune să fie înscris un obiectiv care vizează folosirea energiilor neconvenţionale, cum ar fi cea solară şi eoliană, în proporţie de 15%, până în anul 2010. Aceştia s-au confruntat însă cu opoziţia categorică a Statelor Unite, care au considerat drept irealist acest dublu obiectiv, precum şi cu cea a Organizaţiei Ţărilor Exportatoare de Petrol.

În acordul privind promovarea energiilor neconvenţionale se face referire la "diversificarea ofertei de energie, prin dezvoltarea de tehnici energetice avansate, mai curate, mai eficiente, cu costuri acceptabile şi având un raport preţ-eficacitate satisfăcător". Printre acestea figurează "tehnologiile alternative celor care folosesc combustibil fosil, ca şi tehnologiile care utilizează energiile neconvenţionale, în această categorie fiind inclusă şi hidroelectricitatea".

Participanţii la lucrările summit-ului şi-a luat angajamentul, potrivit acestui acord, să "mărească substanţial, în regim de urgenţă, folosirea globală a surselor de energie neconvenţională, cu obiectivul de a creşte contribuţia acestora la oferta totală de energie, recunoscând rolul stabilirii de cote la nivel naţional şi regional (...)". 

"Cel mai important este faptul că am reuşit să excludem energia nucleară din această listă a energiilor neconvenţionale, fapt care va ameliora accesul ţărilor sărace la sursele de energie", a declarat unul dintre delegaţii prezenţi la lucrări. Potrivit acestuia, excluderea energiei nucleare a făcut obiectul unor "dezbateri aprinse între reprezentanţii statelor membre ale Uniunii Europene, în special cu cei ai delegaţiei franceze".

În privinţa acordurilor economico-financiare, reprezentanţii celor 143 de ţări în curs de dezvoltare au obţinut o reafirmare a angajamentelor luate recent de UE şi Statele Unite, de a stopa scăderea continuă, de mai mulţi ani, a ajutorului public pentru dezvoltare şi de a discuta reducerea subvenţiilor agricole, pe o perioadă de trei ani. În acest context, participanţii la lucrările summit-ului s-au angajat să reducă la jumătate, până în anul 2015, proporţia persoanelor care nu beneficiază de apă potabilă sau staţii de epurare adecvate. 

În ultima zi a reuniunii, participanţii la summit au adoptat o declaraţie comună intitulată "Declaraţia de la Johannesburg asupra Dezvoltării Durabile". Declaraţia comună trage un semnal de alarmă asupra "decalajului care divizează societatea în bogaţi şi săraci şi asupra marilor diferenţe între lumea dezvoltată şi cea aflată în curs de dezvoltare", avertizând că toate acestea reprezintă "o ameninţare majoră pentru prosperitatea, securitatea şi stabilitatea mondială".

*

"Summit-ul Mondial pentru Dezvoltare Durabilă de la Johannesburg reprezintă un important început de drum, ale cărui rezultate se vor observa peste zece ani, dacă statele participante vor aplica acordurile şi deciziile adoptate în metropola sud-africană", a declarat secretarul general al ONU, Kofi Annan. "La Rio de Janeiro, în 1992, s-a pus problema dezvoltării durabile pe ordinea de zi a conferinţei. Johannesburgul a transformat-o în realitate, deschizând calea dialogului şi acţiunii între cei 103 şefi de stat şi de guvern participanţi la acest summit", a apreciat Kofi Annan. "Nu am atins tot ceea ce ne-am dorit, însă am obţinut unele succese şi eu personal sunt satisfăcut de rezultat (...) Nu trebuie să ne aşteptăm ca o conferinţă ca aceasta să producă miracole, dar trebuie să genereze un angajament politic clar, în perspectiva realizării obiectivelor stabilite, pentru protejarea mediului înconjurător şi a planetei", a conchis oficialul ONU.

*

Potrivit presei internaţionale, «unele grupuri au calificat summit-ul, desfăşurat pe o perioadă de 10 zile, ca pe un eveniment strălucitor, dar lipsit de substanţă. Mişcarea "Greepeace", de exemplu, care şi-a prezentat ca principale teme de campanie pentru acest summit schimbările climatice şi responsabilitatea corporaţiilor, pleacă acasă cu mâna aproape goală. "Summit-ul a fost o dezamagire în ce priveşte un plan real de combatere a sărăciei pe termen lung, de pildă revizuirea subvenţiilor agricole", a declarat Barbara Stocking, director executiv al unei importante agenţii internaţionale.

Cele mai aprinse discuţii le-a provocat lipsa de acord asupra stabilirii de obiective în sfera reconversiei energiei, o altă prioritate a Uniunii Europene. Un acord în acest sens a fost blocat în primul rând de SUA şi statele producătoare de petrol din "Grupul celor 77", care au preferat obiectivelor un simplu "angajament urgent şi substanţial" de a creşte utilizarea resurselor de energie, fără a stabili şi un program cu termene clare. La rândul lor, obiectivele generale fixate în ce priveşte menţinerea biodiversităţii, refacerea rezervelor piscicole şi folosirea de substanţe chimice toxice au fost limitate la presiunile aceloraşi state.

"Summit-ul Pământului ar fi trebuit să se axeze pe protejarea mediului, combaterea sărăciei şi a deteriorării sociale, dar a fost deturnat de ideologia pieţei libere, de o Administraţie a SUA retrogradă şi de corporaţii globale susţinute de politicieni reacţionari. Este cea mai proastă ofertă politică din ultimele decenii”, a apreciat la rândul său, Charles Secrett, directorul organizaţiei "Friends of the Earth".

Oficialii SUA au subliniat însă că SUA, care şi-au majorat bugetul pentru asistenţă umanitară cu 5 miliarde dolari pe an, sunt cel mai important donator pentru organizaţii ca UNICEF sau Programul Alimentar Mondial, subliniind că acţiunea în teren, concretizată prin crearea de parteneriate de afaceri, este preferabilă obiectivelor fixate de guvern.

În consecinţă, summit-ul de la Johannesburg nu a ajuns la acelaşi consens politic ca summit-ul de la Rio de Janeiro. În schimb, potrivit lui Mark Malloch Brown, administratorul Programului de Dezvoltare al ONU, reuniunea din acest an are şanse mai mari de a determina acţiuni concrete decât conferinţa anterioară. "Summit-ul Pământului este, poate, o dezamăgire în prezent, dar va surprinde prin consecinţele sale. Există o sinergie între guverne, sectorul privat şi societatea civilă. A fost cel mai mare târg comercial mondial şi va da roade”, a spus acesta.

Summit-ul va avea ca efect anumite schimbări în politicile guvernelor şi organizaţiilor internaţionale. În domeniul energiilor reutilizabile, ţările şi regiunile vor adopta probabil propriile obiective, după ratificarea protocolului de la Kyoto privind schimbările climatice. Documentul final al summit-ului angajează în plus onganizaţii ca Fondul Monetar Internaţional să înscrie dezvoltarea durabilă în strategia şi programele lor destinate ţărilor în curs de dezvoltare.

Acum, ONU, cu ajutorul FMI şi al Băncii Mondiale, îşi va îndrepta atenţia spre evaluarea progreselor înregistrate în ce priveşte scopurile propuse de summit şi va pune probabil accentul pe proiectele locale. Secretarul general al ONU, Kofi Annan, a cerut oamenilor de afaceri prezenţi să meargă înainte fără a aştepta guvernele, iar ONU vizează o participare mai pregnantă a afacerilor în problemele de care se ocupă organizaţia, ca un instrument al dezvoltării. "Poate că declaraţiile răsunătoare de la summit nu vor avea nici un impact asupra vieţilor celor săraci, dar la ONU are loc o transformare la nivel politic şi instituţional", a subliniat Georg Kell, director executiv al secretarului general al ONU.

Unii lideri de afaceri împărtăşesc entuziasmul ONU, cele circa 700 companii reprezentate la summit fiind puternic implicate în dezbateri, dar sunt rezervaţi faţă de ideea de a prelua toată povara neînţelegerilor dintre guverne. "Nu cred că summit-ul a fost un eşec, dar nici un progres", a afirmat Mark Moody Stuart, fost preşedinte al companiei "Shell", concluzionând: "am descoperit că este de datoria oamenilor de afaceri să se implice în problemele discutate, dar nu este responsabilitatea lor să preia în totalitate aceste probleme".»

 

2. Situaţia din Irak şi puncte de vedere privind preconizata acţiune militară a SUA

Liderii irakieni au dezminţit, la 2 septembrie a.c., că ar încerca să obţină arme nucleare şi au lansat un apel către ţările arabe şi musulmane pentru ca acestea să se ofere voluntare în vederea apărării Irakului în cazul unui atac american, a cărui oportunitate, potrivit vicepremierul irakian, Tarik Aziz, "continuă să stârnească critici în lume şi chiar în SUA".

"Irakul nu încearcă să obţină arme nucleare, cum îl acuză preşedintele american, iar noi nu lucrăm la aşa ceva", a afirmat vicepremierul irakian. În opinia acestuia, "Statele Unite nu au furnizat nici o dovadă în sprijinul acuzaţiilor vicepreşedintelui american, Dick Cheney, şi ale secretarului american al apărării, Donald Rumsfeld".

La rândul său, purtătorul de cuvânt al Ministerului irakian al Afacerilor Externe a afirmat că "astfel de acuzaţii sunt menite să inducă în eroare opinia publică mondială, pentru a găsi un pretext de atacare a Irakului".

Dick Cheney l-a acuzat pe preşedintele irakian, Saddam Hussein, că ar deţine deja arme de distrugere în masă, biologice şi chimice şi că ar conduce "un program agresiv" pentru obţinerea armelor nucleare. "Suntem convinşi că Saddam Hussein va obţine destul de curând arme nucleare", a precizat vicepreşedintele american.

"Aceste acuzaţii sunt nefondate şi nu au nici o credibilitate", aprecia cotidianul "As-Saura", oficiosul partidului Baas, care se află la putere în Irak. O altă publicaţie a partidului Baas, "Al-Qadissiya", a recomandat Administraţiei americane să-şi "reconsidere atitudinea" în privinţa Irakului, subliniind că "ameninţările lui George W. Bush cu o intervenţie militară evidenţiază o politică inacceptabilă pentru comunitatea internaţională. Este de preferat să optăm pentru dialog". În caz contrar, irakienii "le vor da americanilor o lecţie fără precedent", a avertizat cotidianul "Babel", condus de Udai Saddam Hussein, fiul cel mai mare al preşedintelui irakian.

Într-un comunicat al Comandamentului Naţional, partidul Baas a invitat "mulţimile de arabi şi de credincioşi din întreaga lume să se ofere voluntare pentru înfruntarea agresiunii americane, dacă aceasta ar avea loc".

În acelaşi timp, reţinerile privind o operaţiune militară în Irak, fără un mandat din partea ONU, se extind la nivelul liderilor politici, inclusiv în Statele Unite, unde foşti oficial democraţi cu rang înalt, dar şi republicani, au criticat dezacordurile din interiorul Administraţiei americane. "Drumul spre Bagdad trece pe la Consiliul de Securitate, iar dacă acesta va spune că nu vă va susţine atunci este clar că modalitatea de acţiune nu este în mod unilateral, ci multilateral", a declarat fostul ambasador american la ONU, Richard Holbrooke. "Cel puţin noi am făcut efortul (...) de a expune motivele unei acţiuni, ceea ce-i va ajuta pe aliaţii noştri cei mai hotărâţi şi cei mai apropiaţi să ne susţină, în particular, Anglia şi Turcia", a adăugat R. Holbrooke.

Conducerea armatei americane se teme, de asemenea, ca Administraţia americană să nu îndrepte atenţia şi resursele folosite împotriva organizaţiei teroriste Al-Qaida pentru lansarea unei intervenţii împotriva Irakului. "Vă puteţi imagina ce va însemna să plecăm la război împotriva Irakului, iar în acelaşi timp să suferim un alt atac terorist în Statele Unite? Oamenii se vor întreba ce vom face", a declarat un ofiţer american de rang înalt.

În Marea Britanie, aliat fidel al Statelor Unite, opinia publică se opune unei implicări a acestei ţări într-un atac american. Un sondaj de opinie, publicat, recent, de cotidianul britanic "Daily Mirror", arăta că 71% dintre cetăţenii britanici se opun unei participări a ţării lor la un război împotriva Irakului, fără aprobarea Naţiunilor Unite.

*

Liderul diplomaţiei ruse, Igor Ivanov, s-a pronunţat, la 2 septembrie a.c., în favoarea unei acţiuni multilaterale "cu titlu preventiv" în cadrul luptei împotriva terorismului internaţional şi împotriva altor ameninţări globale.

Potrivit analiştilor politici, declaraţia lui Igor Ivanov aminteşte, într-o anumită măsură, de argumentaţia vicepreşedintelui american Dick Cheney care a încercat, la rândul său, să justifice o eventuală "acţiune militară preventivă a Statelor Unite în Irak pentru a împiedica regimul de la Bagdad să se doteze cu arme nucleare".

I. Ivanov a declarat că, pentru a lupta împotriva terorismului, sunt necesare revigorarea mecanismelor multilaterale existente şi crearea altora noi, în scopul de a elimina problemele deja existente şi de a întreprinde acţiuni de prevenire a activităţilor teroriste. El a subliniat rolul ONU, care este acum mai important ca oricând, apreciind că "trebuie acordată atenţie specială unui demers important concretizat anul trecut prin crearea, pentru prima dată după cel de-al doilea război mondial, a unei coaliţii internaţionale care a permis unirea eforturilor unor state diferite în lupta împotriva unui inamic comun, terorismul". În opinia sa, acest fapt "este un eveniment marcant care, într-un anumit sens, simbolizează o nouă abordare a problemelor de securitate".

Rusia şi-a manifestat în mai multe rânduri opoziţia faţă de un atac militar american în Irak şi a cerut o reglementare politică a situaţiei, cu participarea Consiliului de Securitate al ONU.

Printre altele, Igor Ivanov s-a declarat mulţumit şi de integrarea Rusiei în comunitatea internaţională şi de manifestările concrete ale noii poziţii a ţării sale pe plan mondial, făcând referire la relaţiile strategice cu SUA şi noul mecanism din cadrul NATO, precum şi la dialogul "dinamic" cu Uniunea Europeană.

*

"Europenii cred că trebuie urmată calea Naţiunilor Unite pentru a rezolva conflictul dintre comunitatea internaţională şi Irak privind dezarmarea", a declarat Înaltul reprezentant al Uniunii Europene pentru politică externă, Javier Solana.

Într-un interviu publicat, la 9 septembrie a.c., de cotidianul spaniol "El Pais", Javier Solana a explicat că "Irakul nu îndeplineşte 9 rezoluţii şi 24 de recomandări ale Consiliului de Securitate. Noi, europenii, nu putem uita acest lucru. Şi nici pericolul de a vedea arme de distrugere în masă care să cadă în mâinile teroriştilor", a apreciat el. "Trebuie să cerem Irakului să respecte rezoluţiile Consiliului de Securitate privind neproliferarea. Trebuie să urmăm această cale, chiar dacă este lansat un ultimatum", a declarat J. Solana. În opinia acestuia, "Kofi Annan are o marjă de negociere (...). Trebuie să profităm, deoarece deschiderea unui front irakian ar face dificilă căutarea de soluţii pentru alte probleme. Riscurile ca o eventuală intervenţie să implice prezenţa militară pe durata unor decenii şi să producă o prăbuşire a ţării trebuie, de asemenea, luate în considerare". Referitor la acest lucru, J. Solana a mai precizat că se constată "o întoarcere în trecut a Statelor Unite, în ceea ce priveşte importanţa colaborării, în timp ce Uniunea Europeană reprezintă cel mai bun exemplu de cooperare". 

*

Potrivit unui raport întocmit de Institutul Internaţional de Studii Strategice (IISS) şi dat publicităţii la 9 septembrie a.c., "Irakul reprezintă un pericol potenţial pe plan nuclear şi imediat în materie de arme biologice şi chimice, iar comunitatea internaţională trebuie să intervină urgent. Irakul ar putea construi o armă atomică în câteva luni, dacă va obţine materiale corespunzătoare din străinătate".

Studiul a folosit drept surse informaţiile furnizate de foşti inspectori ONU şi ai Agenţiei Internaţionale a Energiei Atomice (AIEA) în Irak, CIA şi Pentagon în domeniul public, precum şi mărturiile transfugilor irakieni.

Directorul IISS, John Chipman, a arătat că nu există nici o certitudine în privinţa capacităţilor irakiene actuale, iar raportul nu încearcă să stabilească dacă armele de distrugere în masă ale preşedintelui irakian pot constitui o "cauză de război". "Dar aşteptarea duce la creşterea ameninţării, în timp ce o lovitură poate duce la întrebuinţarea acestei ameninţări fără echivalent pe plan mondiale", a arătat el.

"Sancţiunile impuse Irakului după războiul din Golf au întârziat potenţialul irakian în materie de arme nucleare, biologice şi chimice, precum şi în domeniul rachetelor cu rază lungă de acţiune, dar acestea nu au fost eliminate", a apreciat John Chipman.

În raport se precizează că "Irakul nu dispune de instalaţiile necesare fabricării de materiale fisionabile în cantitate suficientă pentru arme nucleare şi ar avea nevoie de ani întregi şi de un important sprijin extern pentru a se dota în acest sens. În sectorul chimic şi biologic ameninţarea devine chiar mai serioasă, deoarece Irakul a păstrat stocuri substanţiale din arsenalul său anterior anului 1991. Irakul dispune de resursele necesare pentru a produce stocuri noi de arme bacteriologice, precum toxinele botulinice şi antraxul".

Potrivit institutului britanic, "Irakul posedă în continuare 12 rachete al-Hussein cu rază de 650 de kilometri, capabile să lovească Israelul, Arabia Saudită, Turcia, Iranul şi Kuweitul. Ele pot fi transformate în arme chimice sau bacteriologice. De asemenea, în privinţa armelor chimice, Irakul a păstrat câteva sute de tone de gaz, printre care cel sarin şi ciclo-sarin. Irakul ar mai putea dispune de avioane fără pilot, capabile să transporte bombe chimice şi biologice".

Publicarea acestui raport survine discuţiilor dintre preşedintele George W. Bush şi premierul britanic Tony Blair care au avut loc în Statele Unite, în cursul cărora au convenit să păstreze deschisă opţiunea unei acţiuni militare.

3. Situaţia din Orientul Mijlociu 

 

Preşedintele Autorităţii Palestiniene, Yasser Arafat, a declarat, la 4 septembrie a.c., şefului diplomaţiei daneze, Per Stig Moeller, că este de acord, în principiu, cu noul plan de pace european pentru Orientul Mijlociu.

"Suntem de acord, în principiu, cu acest plan, însă vom da un răspuns explicit mai târziu", a afirmat preşedintele Y. Arafat, în cursul unei conferinţe de presă comună cu şeful diplomaţiei daneze, a cărui ţară asigură preşedinţia semestrială a Uniunii Europene. Preşedintele palestinian a declarat că iniţiativa este foarte importantă şi va fi studiată cu cea mai mare atenţie, deoarece salvarea procesului de pace nu este doar în interesul palestinienilor, ci şi al israelienilor şi al celorlalte popoare din regiune.

La rândul său, ministrul danez şi-a exprimat speranţa că armata israeliană se va retrage din zonele autonome palestiniene, reocupate de la declanşarea Intifadei, în septembrie 2000.

Ministrul israelian al Apărării, Binyamin Ben Eliezer, şi ministrul de Interne palestinian, Abdelrazak al-Yahya, au discutat, la 18 august a.c., un plan - "Mai întâi Gaza" - care prevede retragerea armatei israeliene din sectoarele autonome palestiniene pe etape şi în anumite condiţii. În virtutea acestui plan, Israelul s-a retras în luna august din Bethleem. Potrivit reprezentanţilor Israelului, retragerea din Gaza nu a avut loc din cauza continuării violenţelor. Totuşi, acest plan a fost respins de către toate organizaţiile palestiniene, inclusiv cele în legătură cu mişcarea Fatah a preşedintelui Yasser Arafat.

Planul european de pace prevede crearea unui stat palestinian independent până în anul 2005. În prima fază se va încheia un acord de securitate între israelieni şi palestinieni, înaintea alegerilor palestiniene prevăzute pentru ianuarie 2003. Cea de-a doua fază a planului presupune crearea unui stat palestinian cu frontiere provizorii, în 2003, după care ar urma constituirea oficială a statului palestinian definitiv, în 2005.

*

Pe de altă parte, Israelul nu a respins în totalitate planul de pace european, ci şi-a exprimat rezerve în legătură cu acest proiect, a declarat emisarul special european pentru Orientul Mijlociu, Miguel Angel Moratinos. "Cred că Israelul n-a respins ideile europene, ci are păreri proprii în legătură cu anumite chestiuni importante prezentate în acest plan", a afirmat el, în cadrul unei conferinţe de presă.

Premierul Ariel Sharon a respins însă anumite prevederi ale planului de pace european care prevede crearea unui stat palestinian până în anul 2005. "Nu este vorba despre un plan definitiv, nici despre un plan de pace, ci despre idei pe care dorim să le împărtăşim principalilor protagonişti internaţionali", a adăugat M. Moratinos. El a adăugat că aceste idei au fost bine primite de majoritatea ţărilor arabe.

M. Moratinos a discutat deja cu Osama el-Baz, consilierul preşedintelui egiptean Hosni Mubarak, şi cu ministrul palestinian al cooperării internaţionale, Nabil Shaath, şi urmează să se întâlnească cu secretarul general al Ligii Arabe, Amr Moussa.

 

4. Analize ale situaţiei politice internaţionale la un an după atentatele teroriste din septembrie 2001 

Potrivit unei analize realizată de câţiva reputaţi istorici în colaborare cu analiştii agenţiei "Reuters", "atentatele împotriva complexului World Trade Center din New York şi a sediului Pentagonului din Washington au şocat milioane de oameni în întreaga lume şi au lăsat o urmă adâncă, motiv pentru care tragica zi de 11 septembrie a anului trecut avea să fie numită «Ziua care a schimbat lumea»". 

Cu toate că se recunoaşte faptul că atentatele antiamericane de la 11 septembrie 2001 au reprezentat un moment unic şi au adus schimbări esenţiale la nivel internaţional, unii istorici au început deja sa se întrebe dacă ele au reprezentat într-adevăr un pas decisiv al istoriei într-o direcţie nouă sau doar un episod tragic pentru SUA. 

"Toată lumea spune că atentatele au schimbat SUA pentru totdeauna. Aceasta mi se pare o afirmaţie într-un fel lipsită de sens. Nu este clar în ce sens se afirmă că SUA s-au schimbat pentru totdeauna. Este clar însă că americanii îşi vor aminti de acest moment pentru multa vreme", a apreciat reputatul profesor Francis Fukuyama de la Universitatea John Hopkins din SUA. 

Şi istoricul britanic Lord Robert Blake şi-a pus întrebarea cum au devenit atentatele împotriva SUA un eveniment istoric mondial, în condiţiile în care acestea nu au reprezentat decât "un act izolat, lansat de ceea ce este, în realitate, o societate secretă (reţeaua teroristă Al Qaida)". Opinia acestuia intră în contradicţie cu aceea a istoricilor americani, care au afirmat că atentatele împotriva Statelor Unite ale Americii au marcat începutul unui război de proporţii colosale, în care SUA au misiunea istorică de a apăra pacea, libertatea şi însăşi lumea civilizată. În acest război, preşedintele american George W. Bush a fost adesea identificat cu salvatorul lumii civilizate, imagine cu care nu toţi istoricii sunt de acord. 

"Cert este, aşa cum sublinia istoricul britanic Eric Hobsbawm, că SUA au ales să trasforme data de 11 septembrie într-un moment decisiv al istoriei şi această alegere nu poate fi negată". "Pentru SUA, a apreciat Eric Hobsbawm, atentatele de la New York şi Washington au reprezentat o tragedie, dar şi un pretext pentru a-şi consolida poziţia de superputere mondială şi pentru a-şi extinde influenţa asupra lumii, aşa cum atentatul de la Sarajevo din 1914 a reprezentat un pretext pentru începerea unui război, care a schimbat faţa Europei". 

Toţi istoricii amintiţi, de la Francis Fukuyama, la Robert Blake, sunt de acord că, după atentatele de la 11 septembrie 2001, SUA nu numai că nu au fost slăbite, dar şi-au consolidat supremaţia mondială, care pare acum să o depăşească pe cea a fostului "Imperiu Britanic". "Cred că acesta este principalul pericol. Americanii trebuie să înveţe, aşa cum au făcut britanicii în secolul XIX, că există limite până şi pentru cea mai invincibilă putere militară", a avertizat istoricul Eric Hobsbawm, invocând izolaţionismul şi unilateralismul Administraţiei americane. 

O altă întrebare pe care şi-o pun istoricii este dacă SUA urmăresc cu adevărat eliminarea terorismului, ţintă care pare imposibil de atins, sau dacă doresc cumva doar să îşi extindă la nivel mondial influenţa, sub pretextul combaterii terorismului. 

"Războiul împotriva terorismului nu poate fi câştigat în întregime", a apreciat istoricul Robert Blake. "Actele de terorism nu pot fi eliminate în întregime. Se pot lua, desigur, măsuri de precauţie împotriva lor, dar aceasta este cam tot ce se poate face", a continuat el. 

Analiştii "Reuters" apreciază că pentru Francis Fukuyama răspunsul va fi dat de felul în care SUA vor trata problema irakiană. Pentru renumitul istoric, toate nelămuririle se vor limpezi dacă SUA vor lansa, sub pretextul combaterii terorismului, o nouă campanie militară împotriva Irakului şi, respectiv, dacă SUA vor învinge sau lupta se va sfârşi cu "o remiză". 

Un singur lucru este clar: majoritatea istoricilor aşteaptă următorii paşi ai SUA pentru a înţelege adevărata semnificaţie pe care Statele Unite şi actuala Administraţie americană doresc să o dea atentatelor de la 11 septembrie 2001. 

*

Potrivit membrilor unei comisii a Congresului american, atentatele teroriste din 11 septembrie 2001 au fost rezultatul celui mai grav eşec al serviciilor americane de informaţii. Conform aprecierilor membrilor comisiei, "eşecul s-a manifestat atât în ceea ce priveşte colectarea, cât şi clasificarea şi transmiterea informaţiilor legate de posibile ameninţări teroriste".

"Analizând faptele, se poate vorbi cu certitudine de un eşec masiv al serviciilor de informaţii", a declarat deputatul republican Saxby Chambliss, care conduce grupul pentru combaterea terorismului şi menţinerea securităţii interne din cadrul Comisiei de Informaţii a Camerei Reprezentanţilor. "Deşi responsabilii FBI, CIA şi cei ai Agenţiei pentru Securitate Naţională (NSA) au adoptat măsuri în vederea ameliorării activităţii acestor organisme, multe din probleme existente înainte de 11 septembrie 2001 nu au fost încă soluţionate", a adăugat el.

Directorul FBI, Robert Mueller, "a încercat să reformeze FBI şi a înregistrat progrese, dar poate face mai mult", a apreciat deputatul republican.

